**Pasientinformasjon**

**Svangerskapsavbrudd   
Medikamentell abort utført hjemme**

Du har fått en tablett Mifegyn® som vil starte den medikamentelle aborten. Du kan få blødning og lette magesmerter de neste dagene. Hvis du kaster opp tabletten innen 2 timer, må du komme tilbake og få en ny. Er du kvalm, kan du få med resept på kvalmestillende tabletter. Du har fått med deg medisiner til å fullføre behandlingen hjemme om 2-3 dager.

* Lev så normalt som mulig, du kan godt gå på jobb.
* Har du behov for smertestillende tabletter kan du bruke Ibuprofen/Paracetamol/Naproksen
* Bruk menstruasjonsbind, ikke tampong ved blødning

**Du har fått med deg disse medikamentene**

Til å sette i skjeden: Cytotec® 200mcg 4 tabletter

Ekstra: Til å legge under tungen: Cytotec® 200mcg 2 tabletter (dersom du ikke har abortert etter 3 timer, legger du disse tablettene under tungen)

Til å svelge:

Metoclopramide® 10mg, 3 tabletter (mot kvalme)

Paracet® 500mg, 6 tabletter (mot smerter)

Voltaren® 50 mg, 4 tabletter (mot smerter)

**Abortdagen (to eller tre dager senere). Dato …………..**

* Du må ha en voksen person hos deg
* Start med å late vannet slik at urinblæren er tom
* Sett de 4 tablettene Cytotec® i skjeden om morgenen
* Svelg så to tabletter Paracet® og to tabletter Voltaren® mot smerter, og en tablett Metoclopramide® mot kvalme. Hvis behov kan du ta 2 tbl Paracet® og 1 tbl Voltaren® etter 3-4 timer, evt. samme dose etter ytterligere 3-4 timer.
* Du kan spise og drikke som du vil, og være i normal aktivitet.
* Det tar vanligvis 4-6 timer fra du satte Cytotec® i skjeden til du har abortert.
* Du kan få sterke menstruasjonssmerter, spesielt når livmoren arbeider for å støte ut graviditeten.
* Det er normalt at du blør kraftigere enn ved en menstruasjon og at det kommer klumper når du aborterer.
* En varmeflaske på magen kan også hjelpe mot smerter.
* En sykepleier fra gynekologisk sengepost 4AC vil ringe deg etter kl.13.00 den dagen du tar Cytotec® for å høre hvordan det går med deg.

**Etter aborten bør du være oppmerksom på følgende**

* Menstruasjonslignende avtakende blødning og utflod kan forekomme inntil 4 uker etter aborten. Bruk bind, ikke tamponger.
* Kontakt Kvinneklinikken hvis du blør svært rikelig/klumper i flere dager(blør mer enn 6 nattbind på 2 timer).
* Smerte som ved menstruasjon er vanlig. Ta kontakt ved sterke smerter som ikke bedres av Paracet og Ibux, eller ved feber over 38 C.
* Menstruasjonen kommer tilbake 4-6 uker etter aborten. Den første menstruasjonen er ofte kraftigere og mer langvarig enn vanlig.
* Samleie og bading bør unngås så lenge du blør.
* Skal du begynne med p-pille, kan du starte dagen etter aborten.
* Kan du fortsatt være gravid?

Du har fått med deg en graviditetstest. Det er viktig at du tar denne graviditetstesten 4 uker etter aborten for å forsikre deg om at svangerskapet er avsluttet.

Dersom graviditetstesten er positiv eller du mistenker at du fortsatt kan være gravid, må du kontakte gynekologisk poliklinikk eller fastlegen din. Det vil bli tatt en blodprøve og avtalt videre oppfølging.

**Kontaktinformasjon Kvinneklinikken:**

Gynekologisk poliklinikk kl.08.00-15-00 på ukedager: **51 51 87 77**

Gynekologisk sengepost 4AC etter kl.15.00 eller i helg: **51 51 82 92**

Kvinneklinikken SUS, november 2019

[www.sus.no/kvinneklinkken](http://www.sus.no/kvinneklinkken)